ইস্টবেঙ্গল — ৭ চেন্নাই — ১ 

(আমনা, রাভানন আত্মঘাতী, ডুডু ৪, ফার্নান্দেজ) (থানগালাকাথ)

মরণ-বাঁচন ম্যাচে যুবভারতীতে জ্বলল লাল-হলুদ মশাল। শনিবার বিকেলে স্কোরলাইন বলছে, ইস্টবেঙ্গল ৭ চেন্নাই ১! চমকপ্রদ স্কোরলাইনই প্রমাণ করছে দিনটা কাদের ছিল। সব থেকে বড় কথা, যে দলের কাছে হেরে বাগান-কোচের চাকরি খোয়াতে হল সঞ্জয় সেনকে, গ্যালারি থেকে উড়ে এসেছিল থুতু, সেই দলকেই কি না চির প্রতিদ্বন্দ্বী ক্লাব চূর্ণ করে নতুন অক্সিজেন পেল আই লিগে! সমাপতন আর কাকে বলে। সমাপতন অবশ্য এখানেই শেষ নয়। শনিবাসরীয় দুপুরে ঘোর খালিদ জামিল জমানায় হঠাৎই উঁকি দিয়ে গেলেন ট্রেভর জেমস মর্গ্যান। চেন্নাইয়ের বিরুদ্ধে এই বিশাল ব্যবধানে জয় ইস্টবেঙ্গলকে আইলিগ-এর পয়েন্ট তালিকায় পৌঁছে দিল দু’ নম্বরে।
১৬ ম্যাচে লাল-হলুদের সংগ্রহ এখন ২৯ পয়েন্ট। খালিদ জামিলের দলের আগে রয়েছে নেরোকা। তাদের সংগ্রহ ১৭ ম্যাচে ৩১ পয়েন্ট। আর ১৫ ম্যাচ থেকে মিনার্ভার ঝুলিতে ২৯ পয়েন্ট। পঞ্জাবের দলটি রয়েছে তিন নম্বরে। 

এই বিষয়ে অন্যান্য খবর

মোহন-ঘাতক এবার ইস্টবেঙ্গল বধে প্রস্তুত! মহারণের আগেই হঙ্কার


শনিবাসরীয় যুবভারতীতে চেন্নাইকে উড়িয়ে দিল ইস্টবেঙ্গল। এবারের আইলিগে সবচেয়ে বেশি ব্যবধানে জয় লাল-হলুদের। এ নিয়ে কোনও সন্দেহই নেই।
এর আগে ২৩ নভেম্বর, ২০১১ সালের আইলিগে হ্যালকে ৮-১ গোলে হারিয়েছিল ইস্টবেঙ্গল।  তখন ভরা মর্গ্যান-জমানা ইস্টবেঙ্গলে। 
সেই ম্যাচে তোলগে ওজবে একাই চারটি গোল করেছিলেন। এদিন তোলগে ফিরলেন ডুডু হয়ে। শনিবার চার-চারটি গোল করলেন ডুডু ওমাগবেমি। নাইজেরীয় স্ট্রাইকারকে নিয়ে এর আগে কত সমালোচনা হয়েছে, তার ইয়ত্তা নেই। যেন সব হিসেব মেটাতে নেমেছিলেন আজ।
চেন্নাইয়ের বিরুদ্ধে নামার আগে ইন্ডিয়ান অ্যারোজের বিরুদ্ধে কেবলমাত্র একটি গোল এসেছিল ডুডুর মাথা থেকে। ওই সবেধন নীলমণি গোলের পরে এদিন চার-চারটি গোল করে সমালোচকদের মুখ বন্ধ করে দিলেন নাইজেরিয়ান স্ট্রাইকার। সেই সঙ্গে আইলিগ জেতার দৌড়ে তিনি ফিরিয়ে আনলেন ইস্টবেঙ্গলকে। 
এদিন শুরু থেকেই চেন্নাইকে নিয়ে ছেলেখেলা শুরু করেন আল আমনা, ইউসা কাটসুমিরা। খেলা শুরুর বাঁশি বাজার পর থেকেই প্রচণ্ড আক্রমণাত্মক রণনীতি নেয় ইস্টবেঙ্গল। খেলার ২০ মিনিটে আল আমনা এগিয়ে দেন লাল-হলুদকে।
এর পর ইস্টবেঙ্গলের আক্রমণে খড়কুটোর মতো উড়ে যায় চেন্নাই। প্রথমার্ধে তিন গোলের পরে দ্বিতীয়ার্ধে চারটি গোল করে ইস্টবেঙ্গল। চেন্নাই দাঁড়াতেই পারল না খালিদ জামিলের দলের সামনে। 
ইস্টবেঙ্গলের মুখোমুখি হওয়ার আগে যে দল টানা চারটি ম্যাচে অপরাজিত ছিল, সেই চেন্নাই এদিন লড়াই করতেই পারল না। কীভাবেই বা পারবে! ইস্টবেঙ্গলের মাঝমাঠ যে সোনা দিয়ে বাঁধানো। কাটসুমি নিজে খেলেছেন মাঝখানে। অক্লান্ত দৌড়লেন তিনি। ফরোয়ার্ড আর ডিফেন্সের মধ্যে দূরত্ব কমিয়ে আনলেন জাপানি মিডিও। কেভিন লোবোর মতো সৃজনশীল মিডফিল্ডার মাঝমাঠে। আমনা শুরু থেকেই মারাত্মক আক্রমণাত্মক। ডুডু হঠাৎই খুঁজে পেলেন ছন্দ। রক্ষণে অভিজ্ঞ গুরবিন্দর সিংহ ও এডু। এই ইস্টবেঙ্গলকে রোখে কার সাধ্যি! 
বহুদিন পরে গ্যালারি গর্জে উঠল ‘ইস্টবেঙ্গল-ইস্টবেঙ্গল’ ধ্বনিতে। মাঠ কাঁপালেন সিংহরা। এই ইস্টবেঙ্গলকেই তো সবাই দেখতে চান। ভারতসেরার স্বপ্ন কিন্তু ক্রমে স্পষ্ট হতে শুরু করেছে লাল-হলুদ শিবিরে।